**Ministru kabineta noteikumu projekta**

 **“Finanšu nodrošinājuma piemērošanas kārtība atkritumu apsaimniekošanas darbībām”**

**sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks | Ministru kabineta noteikumu projekts “Finanšu nodrošinājuma piemērošanas kārtība atkritumu apsaimniekošanas darbībām” (turpmāk – Noteikumu projekts) sagatavots, lai izpildītu Atkritumu apsaimniekošanas likuma (turpmāk – Likums) 12. panta otrās daļas 7., 8., 9. un 10. punktā doto deleģējumu. Noteikumu projekts paredz noteikt finanšu nodrošinājuma piemērošanas kārtību atkritumu apsaimniekošanas darbībām.Noteikumu projekts stājas spēkā Oficiālo publikāciju un tiesiskās informācijas likuma 7. panta otrajā daļā noteiktajā kārtībā. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Saeima 2020. gada 9. jūlijā ir pieņēmusi grozījumus (Likums “Grozījumi Atkritumu apsaimniekošanas likumā” stājies spēkā 2020. gada 1. augustā)[[1]](#footnote-1) Likumā, izsakot jaunā redakcijā 12. panta otrās daļas 8. punktu (izdošanas pamatojumu Ministru kabineta 2019. gada 8. janvāra noteikumiem Nr. 2 “Finanšu nodrošinājuma piemērošanas kārtība atkritumu apsaimniekošanas darbībām”) un papildinot Likuma otro daļu ar 9. un 10. punktu. Likuma 12. panta otrās daļas 7., 8., 9. un 10. punktā dotais deleģējums noteic Ministru kabinetam izstrādāt:kārtību, kādā atkritumu apsaimniekotājs iesniedz Valsts vides dienestam finanšu nodrošinājumu, tā pagarinājumu vai atjaunojumu;finanšu nodrošinājuma pieprasīšanas kārtību, tā apmēru un apmēra diferencēšanas nosacījumus, termiņu, uz kādu izsniedzams, pagarināms vai atjaunojams nodrošinājums, kā arī finanšu nodrošinājuma dokumentu paraugus;kārtību, kādā atkritumu tirgotājs un atkritumu apsaimniekošanas starpnieks iesniedz Valsts vides dienestam finanšu nodrošinājumu, tā pagarinājumu vai atjaunojumu;atkritumu tirdzniecības un atkritumu apsaimniekošanas starpniecības finanšu nodrošinājuma pieprasīšanas kārtību, tā apmēru, termiņu, uz kādu izsniedzams, pagarināms vai atjaunojams nodrošinājums, kā arī finanšu nodrošinājuma dokumentu paraugus. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | *Pašreizējā situācija un problēmas*Atbilstoši spēkā esošo Ministru kabineta 2019. gada 8. janvāra noteikumu Nr. 2 “Finanšu nodrošinājuma piemērošanas kārtība atkritumu apsaimniekošanas darbībām” (turpmāk – MKN 2) 9.2. apakšpunktam kopš 2020. gada 1. janvāra atkritumu apsaimniekotājiem, kuriem ir izsniegta atļauja A vai B kategorijas piesārņojošo darbību veikšanai saistībā ar atkritumiem, vai kuriem ir izsniegta atkritumu apsaimniekošanas atļauja atkritumu savākšanai, pārvadāšanai, uzglabāšanai vai pārkraušanai, ir jāiesniedz Valsts vides dienestā (turpmāk – VVD) finanšu nodrošinājums 100 000 *euro* vai 50 000 *euro* apmērā gadā atkarībā no atļaujas veida.Saskaņā ar VVD sniegto informāciju kopš ir spēkā MKN 2 52 % gadījumā nav spēkā esoša finanšu nodrošinājuma (skatīt 1. tabulu): 1. tabula. VVD iesniegtie finanšu nodrošinājumi atkritumu apsaimniekošanas darbībai

|  |  |  |  |
| --- | --- | --- | --- |
| Atļaujas veids | Kopējais izsniegto atļauju skaits | Atļauju skaits, kurām ir spēkā esošs finanšu nodrošinājums | Atļauju skaits, par kurām nav saņemts finanšu nodrošinājums |
| B kategorijas piesārņojošas darbības atļaujas nolietoto transportlīdzekļu apsaimniekošanai | 160 | 44 (28 %) | 116 |
| B kategorijas piesārņojošas darbības atļaujas atkritumu apsaimniekošanas jomā | 213 | 130 (61 %) | 83 |
| Atkritumu apsaimniekošanas atļaujas atbilstoši MKN 703[[2]](#footnote-2) | 495 | 271 (55 %) | 224 |
| Licences melno un krāsaino metāla atgriezumu un lūžņu iepirkšanai Latvijā atbilstoši MKN 960[[3]](#footnote-3) | 155 | 81 (53 %) | 74 |
| Kopā: | 1 023 | 526 (52 %) | 497 |

Secināms, ka gandrīz pusei atkritumu apsaimniekotāju izsniegtajām atļaujām nav iesniegta finanšu garantija. Īpaši tas vērojams B kategorijas piesārņojošas darbības atļauju nolietoto transportlīdzekļu apsaimniekošanai gadījumā. Līdz ar to netiek sasniegts tiesību normas mērķis – ierobežot komersantu nepārdomātu rīcību ar atkritumiem un darbības “pelēkajā zonā”, nodrošinot līdzekļus gadījumā, ja komersants nav atbilstoši veicis savas darbības ar atkritumiem, un valstij jāiesaistās uzkrāto un nepārstrādāto atkritumu savākšanā un apsaimniekošanas organizēšanā. Saskaņā ar VVD sniegto informāciju par atļaujām atkritumu apsaimniekošanai un finanšu nodrošinājuma apmēru, šobrīd vērojama šāda situācija:**Situācija Nr.1 (Uzņēmums A, izsniegtas vairākas atļaujas atkritumu apsaimniekošanai):** Apsaimniekotais atkritumu apjoms atbilstoši atkritumu apsaimniekošanas atļaujai – 18 000 tonnas gadā. Finanšu nodrošinājuma summa atbilstoši MKN 2 – 50 000 *euro* gadā.Apsaimniekotais atkritumu apjoms, kas norādīts atļaujā atbilstoši normatīvajiem aktiem par piesārņojošām darbībām – 10 000 tonnas. Finanšu nodrošinājuma summa – 100 000 *euro* gadā.Uzņēmums saņēmis finanšu nodrošinājumu 50 000 *euro* apmērā gadā, jo atkritumu apsaimniekošanas atļaujā norādīts lielāks apsaimniekojamo atkritumu daudzums nekā atļaujā atbilstoši normatīvajiem aktiem par piesārņojošām darbībām.**Situācija Nr. 2. (Uzņēmums B, apsaimnieko nolietotos transportlīdzekļus):**Apsaimniekotais nolietoto transportlīdzekļu apjoms 90 tonnas gadā. Saskaņā ar VVD sniegto informāciju atkritumu apsaimniekošanas izmaksas vidēji ir sākot no 200 *euro* līdz 500 *euro* par tonnu (piemēram, riepas šobrīd uz Lietuvu var izvest 250 *euro*/t). Ja uzņēmuma neveiksmīgas atkritumu apsaimniekošanas rezultātā VVD būtu nepieciešams nodrošināt atkritumu apsaimniekošanu, tad minimālā nepieciešamā summa būtu vismaz 22 500 *euro* vai 25 000 *euro*, ja apsaimnieko 100 tonnas gadā. Atbilstoši MKN 2 finanšu nodrošinājuma apmērs jāiesniedz 100 000 *euro* gadā, kas šobrīd nav samērīgs uzņēmuma apgrozījumam.Izvērtējot pašreizējo situāciju un problēmas, ir lietderīgi izstrādāt jaunu normatīvo regulējumu – jaunus Ministru kabineta noteikumus un pārskatīt finanšu nodrošinājuma apmēru, un noteikt finanšu nodrošinājuma pieprasīšanas kārtību, tā apmēru un apmēra diferencēšanas nosacījumus un termiņu, uz kādu izsniedzams, pagarināms vai atjaunojams nodrošinājums, kā arī finanšu nodrošinājuma dokumentu paraugus.Attiecībā uz finanšu nodrošinājuma apmēra diferencēšanas nosacījumiem ir jāņem vērā Atkritumu apsaimniekošanas likuma 12. panta 1.5 daļā noteiktais, ka finanšu nodrošinājuma apmēru nosaka, ņemot vērā atkritumu apsaimniekošanas, pārstrādes vai reģenerācijas darbības atļaujas veidu. Piemērojot praksē MKN 2, Vides aizsardzības un reģionālās attīstības ministrija (turpmāk – VARAM) ir secinājusi, ka būtu lietderīgi un samērīgi finanšu nodrošinājuma apmēru diferencēt arī pēc citiem kritērijiem, piemēram, apsaimniekoto atkritumu daudzuma un apsaimniekoto atkritumu veida – bīstami vai nebīstami.*Noteikumu projekta mērķis un būtība*Ar Noteikumu projektu:1. noteikta kārtība, kādā atkritumu apsaimniekotājs, atkritumu tirgotājs un atkritumu apsaimniekošanas starpnieks iesniedz VVD finanšu nodrošinājumu, tā pagarinājumu vai atjaunojumu. Finanšu nodrošinājuma pieprasījuma gadījumā VVD izdos administratīvo aktu (lēmumu) par attiecīgo pārkāpumu, informējot par to arī finanšu nodrošinājuma izsniedzēju. Ja 30 dienu laikā no lēmuma paziņošanas atkritumu apsaimniekotājs, atkritumu tirgotājs vai atkritumu apsaimniekošanas starpnieks nebūs izpildījis savas saistības, tad VVD būs tiesīgs vērsties pie finanšu nodrošinājuma izsniedzēja, jo saskaņā ar Likuma 12. panta 1.2 daļu finanšu nodrošinājums ir kredītiestādes izsniegta pirmā pieprasījuma garantijas vēstule vai apdrošinātāja izsniegta apdrošināšanas polise, kurā ietverta apdrošinātāja neatsaucama apņemšanās izmaksāt apdrošināšanas atlīdzību pēc VVD pirmā pieprasījuma, kā arī šā pieprasījuma neapstrīdamība. Tālākās attiecības starp atkritumu apsaimniekotāju, atkritumu tirgotāju vai atkritumu apsaimniekošanas starpnieku un finanšu nodrošinājuma izsniedzēju ir risināmas civilprocesa kārtībā.

Ja finanšu nodrošinājums tā darbības laikā netiks pieprasīts, atkritumu apsaimniekotājam, atkritumu tirgotājam vai atkritumu apsaimniekošanas starpniekam trīs nedēļas pirms finanšu nodrošinājuma termiņa beigām būs jāiesniedz VVD finanšu nodrošinājuma pagarinājumu uz nākamo periodu vai jāiesniedz jaunu finanšu nodrošinājumu, ja atkritumu apsaimniekotājs, atkritumu tirgotājs vai atkritumu apsaimniekošanas starpnieks nolemj izvēlēties citu finanšu nodrošinājuma sniedzēju.1. noteikta finanšu nodrošinājuma, tai skaitā atkritumu tirdzniecībai un atkritumu apsaimniekošanas starpniecībai, pieprasīšanas kārtība, finanšu nodrošinājuma apmērs, termiņš, uz kādu izsniedzams, pagarināms vai atjaunojams nodrošinājums, kā arī finanšu nodrošinājuma dokumentu paraugi (Noteikumu projekta 1. un 2. pielikums). Paredzēts, ka finanšu nodrošinājumu būs iespējams saņemt uz laika periodu no viena līdz trīs gadiem, pēc atkritumu apsaimniekotāja, atkritumu tirgotāja vai atkritumu apsaimniekošanas starpnieka izvēles.
2. noteikta finanšu nodrošinājuma diferencēšanas kārtība. Noteikumu projekts paredz, ka finanšu nodrošinājums tiek diferencēts atkarībā no atļaujas veida, apsaimniekojamā atkritumu daudzuma un apsaimniekoto atkritumu veida – bīstami vai nebīstami, nosakot to atbilstoši paredzamajiem izdevumiem, kas saistās ar atkritumu apsaimniekotāju, atkritumu tirgotāju un atkritumu apsaimniekošanas starpnieku radīto potenciālo vides piesārņojumu valstij. Attiecīgi finanšu nodrošinājuma apmērs par atkritumu apsaimniekošanas atļauju atbilstoši normatīvajiem aktiem par atkritumu apsaimniekošanas atļaujas izsniegšanas un anulēšanas kārtību, atkritumu tirgotāju un atkritumu apsaimniekošanas starpnieku reģistrācijas un informācijas sniegšanas kārtību, kā arī par valsts nodevu un tās maksāšanas kārtību paredzēts 50 000 *euro* gadā, tikmēr par atļauju atkritumu pārstrādes vai reģenerācijas darbībām atbilstoši normatīvajiem aktiem par piesārņojumu – 100 000 *euro* gadā.
3. paredzēts, ka, ja atkritumu apsaimniekotājs veiks tikai nolietoto transportlīdzekļu apsaimniekošanu un ja tam izsniegtajā pārstrādes vai reģenerācijas atļaujā vai iesniegumā pārstrādes vai reģenerācijas darbības atļaujas saņemšanai norādītais kopējais pārstrādājamo nolietoto transportlīdzekļu apjoms ir mazāks par 100 tonnām gadā, finanšu nodrošinājuma apmērs ir 25 000 *euro* gadā. Nolietoto transportlīdzekļu apsaimniekošanas ietvaros tiek ievēroti aprites ekonomikas principi un veikta derīgo detaļu atgriešana saimnieciskajā apritē, tādēļ paredzams, ka izdevumi neliela daudzuma atkritumu apsaimniekošanas gadījumā būs mazāki. Finanšu nodrošinājuma apmērs noteikts, ņemot vērā paredzamās nolietoto transportlīdzekļu apsaimniekošanas izmaksas. Saskaņā ar VVD sniegto informāciju atkritumu apsaimniekošanas izmaksas vidēji ir sākot no 200 *euro* līdz 500 *euro* par tonnu (piemēram, riepas šobrīd uz Lietuvu var izvest 250 *euro*/t). Papildus noteikts, ka, ja atkritumu apsaimniekotājs ir saņēmis atļauju tikai atkritumu pārvadāšanai, finanšu nodrošinājuma apmērs ir 10 000 *euro* gadā, jo, veicot tikai atkritumu pārvadāšanas darbības, netiek veikta atkritumu uzglabāšana.
4. ievērojot Likuma 12. panta 1.5 un 1.7 daļā noteikto, Noteikumu projekts paredz, ka, ja atkritumu apsaimniekotājam ir izsniegtas vairākas atļaujas Likuma 12. panta pirmajā daļā minētajām darbībām, tas iesniedz VVD vienu finanšu nodrošinājumu par to atļauju, kurā norādīts lielākais apsaimniekojamo atkritumu apjoms. Tāpat, ja atkritumu apsaimniekotājam ir izsniegtas vairākas atļaujas atkritumu pārstrādei vai reģenerācijai atbilstoši normatīvajiem aktiem par piesārņojumu, tas iesniedz VVD vienu finanšu nodrošinājumu par to atļauju, kurā norādīts lielākais apsaimniekojamo atkritumu apjoms. Tas precizēs gadījumus, kad atkritumu apsaimniekotājam ir izsniegtas vairākas atļaujas (gan Likuma 12. panta pirmajā daļā minētajām darbībām, gan atkritumu pārstrādei vai reģenerācijai atbilstoši normatīvajiem aktiem par piesārņojumu), un tas iesniedz mazāko finanšu nodrošinājumu, jo atļaujā Likuma 12. panta pirmajā daļā minētajām darbībām norādīts lielāks apsaimniekojamo atkritumu daudzums.
5. ievērojot, ka bīstamo atkritumu apsaimniekošanas izmaksas ir būtiski lielākas nekā nebīstamo atkritumu izmaksas, finanšu nodrošinājums būs jāpalielina, piemērojot koeficientu 2,5, ja atbilstoši atļaujai tiks apsaimniekoti bīstamie atkritumi. Piemēram, maksa par Zebrenes bīstamo atkritumu poligonā bīstamo atkritumu apglabāšanu sastāda 145,20 *euro*/t[[4]](#footnote-4), tikmēr par nebīstamo atkritumu apglabāšanu – vidēji 60 *eur*o/t[[5]](#footnote-5). Ja būs paredzēts apsaimniekot arī bīstamos atkritumus, finanšu nodrošinājums 10 000 *euro* vai 50 000 *euro* apmērā būs jāreizina ar koeficientu 2,5, un VVD jāiesniedz finanšu nodrošinājums 25 000 *euro* vai 125 000 *euro* apmērā gadā vai, ja 100 000 *euro* apmērā, – 250 000 *euro* gadā. Finanšu nodrošinājums un koeficients piemērojams atkritumu apsaimniekošanai, nevis radītajiem atkritumiem. Koeficients neattieksies uz gadījumiem, kad izsniegta atļauja tikai nolietoto transportlīdzekļu apsaimniekošanai līdz 100 tonnām gadā, jo saskaņā ar Ministru kabineta 2011. gada 19. aprīļa noteikumu Nr. 302 “Noteikumi par atkritumu klasifikatoru un īpašībām, kuras padara atkritumus bīstamus” pielikuma 669. punktu nolietotie transportlīdzekļi ir bīstamie atkritumi un finanšu nodrošinājums noteikts 25 000 *euro* gadā. Koeficients finanšu nodrošinājuma apmēram netiks piemērots arī gadījumā, ja atļauja ir izsniegta bīstamo atkritumu savākšanai šķiroto atkritumu savākšanas laukumos atbilstoši Ministru kabineta 2016. gada 13. decembra noteikumiem Nr. 788 “Noteikumi par atkritumu savākšanas un šķirošanas vietām” (turpmāk – MKN 788).
6. atkritumu tirdzniecības un atkritumu apsaimniekošanas starpniecības darbībām finanšu nodrošinājums noteikts fiksētā 50 000 *euro* apmērā gadā, tikmēr par slēgtas vai rekultivētas atkritumu izgāztuves atrakšanu un atkritumu pāršķirošanu – 100 000 *euro* apmērā gadā.
7. lai nodrošinātu pārejas laiku (īpaši ievērojot to, ka finanšu nodrošinājums pieaugs par bīstamo atkritumu apsaimniekošanu), paredzēts, ka finanšu nodrošinājums, kas izsniegts līdz šo noteikumu spēkā stāšanās dienai, būs derīgs līdz tajā norādītā termiņa beigām. Pirms finanšu nodrošinājuma termiņa beigām atkritumu apsaimniekotājam būs jāiesniedz VVD jauns finanšu nodrošinājums, kas atbilst jaunajam regulējumam. Papildus paredzēts, ka spēku zaudēs MKN 2.
 |
| 3. | Projekta izstrādē iesaistītās institūcijas un publiskas personas kapitālsabiedrības | VARAM |
| 4. | Cita informācija | Nav |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Atkritumu apsaimniekotāji, kas veic atkritumu savākšanu, pārvadāšanu, šķirošanu, uzglabāšanu, slēgtas vai rekultivētas atkritumu izgāztuves atrakšanu un atkritumu pāršķirošanu, atkritumu pārstrādi vai reģenerāciju, atkritumu tirgotāji, atkritumu apsaimniekošanas starpnieki, kredītiestādes, apdrošinātāji. |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projekts ļaus efektīvāk kontrolēt un novērst nelikumīgas atkritumu apsaimniekošanas, tirdzniecības un apsaimniekošanas starpniecības darbības, un nepieciešamības gadījumā segt izdevumus, kas saistās ar atkritumu apsaimniekotāju, atkritumu tirgotāju un atkritumu apsaimniekošanas starpnieku radīto potenciālo vides piesārņojumu valstij.Noteikumu projekts palielinās administratīvo slogu atkritumu tirgotājiem un atkritumu apsaimniekošanas starpniekiem, ņemot vērā, ka līdz šim atkritumu tirgotāji un atkritumu apsaimniekošanas starpnieki finanšu nodrošinājumu nesniedza.Noteikumu projektam kopumā būs pozitīva ietekme uz uzņēmumiem, kas veic tikai atkritumu pārvadāšanu un pārstrādā nolietotos transportlīdzekļus līdz 100 tonnām gadā, konkurenci, vidi un veselību, jo tas nodrošinās atbildīgāku atkritumu apsaimniekošanu un samērīgu finanšu nodrošinājuma apmēru nolietoto transportlīdzekļu apsaimniekošanas un atkritumu pārvadāšanas gadījumā.Noteikumu projektam nav ietekme uz nevalstiskajām organizācijām, Nacionālā attīstības plāna rādītājiem mikrolīmenī vai makrolīmenī. |
| 3. | Administratīvo izmaksu monetārs novērtējums | Administratīvo izmaksu novērtējumā iekļauts aprēķins par finanšu nodrošinājuma sagatavošanu, kas ir jāveic atkritumu tirgotājam vai atkritumu apsaimniekošanas starpniekam.C = (f x l) x (n x b), kur**C** – iesniegto finanšu nodrošinājumu uzskaites un apkopošanas izmaksas jeb administratīvās izmaksas;**f** – finanšu līdzekļu apjoms, kas nepieciešams, lai nodrošinātu noteikumu projektā paredzēto finanšu nodrošinājuma sagatavošanu (stundas samaksas likme) – privātajā sektorā stundas likme ir aprēķināta, dalot vidējo mēneša algu privātajā sektorā (pēc Centrālās statistikas pārvaldes tīmekļa vietnes datiem[[6]](#footnote-6) 2019. gadā tā bija 1 067,00 *euro/*mēnesī) ar Darba likuma 131. panta pirmajā daļā minēto normālo darba laiku (40 stundas nedēļā x 4 = 160 stundas mēnesī) = 6,67 *euro*/stundā;**l** – laika patēriņš, kas nepieciešams, lai veiktu finanšu nodrošinājuma sagatavošanu – 80 stundas;**n** – atkritumu tirgotāju un atkritumu apsaimniekošanas starpnieku skaits, uz ko attiecas projektā paredzētās prasības – 176 atkritumu tirgotāji un atkritumu apsaimniekošanas starpnieki;**b** – biežums finanšu nodrošinājuma sagatavošanai – reizi 3 gados.Aprēķins: (6,67 x 80) x (176 x 0,3) = 533,6 x 52,8 = 28 174,08 *euro/gadā.**Pārējās administratīvās izmaksas nav iespējams monetāri novērtēt.* |
| 4. | Atbilstības izmaksu monetārs novērtējums | Pēc VARAM novērtējuma atbilstības izmaksas par finanšu nodrošinājuma uzturēšanu gadā sastādīs aptuveni 5 000 *euro* gadā. Šīs izmaksas ir atkarīgas no finanšu nodrošinājuma veida (bankas garantija vai apdrošināšana) un starp atkritumu apsaimniekotāju, atkritumu tirgotāju, vai atkritumu apsaimniekošanas starpnieku un apdrošinātāju vai banku noslēgtā līguma nosacījumiem. |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Noteikumu projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Noteikumu projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Noteikumu projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Saskaņā ar Ministru kabineta 2009. gada 25. augusta noteikumu Nr. 970 “Sabiedrības līdzdalības kārtība attīstības plānošanas procesā” 7.4.1 apakšpunktu, sabiedrības pārstāvji ir aicināti līdzdarboties, rakstiski sniedzot viedokli par Noteikumu projektu tā izstrādes stadijā. |
| 2. | Sabiedrības līdzdalība projekta izstrādē | Noteikumu projekts 2020. gada 27. oktobrī publicēts VARAM tīmekļvietnē [www.varam.gov.lv](http://www.varam.gov.lv) un Valsts kancelejas tīmekļvietnē [www.mk.gov.lv/lv/content/valsts-kanceleja](http://www.mk.gov.lv/lv/content/valsts-kanceleja), sniedzot ieinteresētajām personām iespēju izteikt viedokli un iesniegt priekšlikumus. |
| 3. | Sabiedrības līdzdalības rezultāti | Par Noteikumu projektu un tā sākotnējās ietekmes novērtējuma ziņojumu (anotāciju) laikā no 2020. gada 27. oktobra līdz 2020. gada 11. novembrim tika saņemti šādi sabiedrības viedokļi:* + - 1. **Biedrības “Nolietoto transportlīdzekļu apstrādes uzņēmumu asociācija” 2020. gada 10. novembra vēstule:**
	1. samazināt finanšu nodrošinājumu līdz 10 000 *euro* gadā, ja kopējais pārstrādājamo nolietoto transportlīdzekļu apjoms ir mazāks par 100 t gadā;
	2. apspriešanas laikā izskatīt iespēju diferencēt finanšu nodrošinājumu pēc pārstrādāto automašīnu apjoma, piemēram līdz 50 t – 5 000 *euro*, no 50 t līdz 100 t – 10 000 *euro*, no 100 t līdz 150 t – 15 000 *euro*, no 150 t līdz 200 t – 20 000 *euro* u.tml.

Priekšlikums daļēji ņemts vērā. Saskaņā ar VVD sniegto informāciju atkritumu apsaimniekošanas izmaksas ir būtiski augstākas nekā biedrības “Nolietoto transportlīdzekļu apstrādes uzņēmumu asociācija” norādītās – vidēji sākot no 200 *euro* līdz 500 *euro* par tonnu (piemēram, riepas šobrīd uz Lietuvu var izvest 250 *euro*/t). Ievērojot minēto, VARAM finanšu nodrošinājuma apmēru nolietoto transportlīdzekļu apsaimniekošanai līdz 100 tonnām gadā ir pārvērtējusi un samazinājusi līdz 25 000 *euro*, kas ir zemākā iespējamā summa. * + - 1. **SIA “Clean R” 2020. gada 11. novembra vēstule Nr. 1574:**

2.1. nepiemērot koeficientu 2,5 par bīstamo atkritumu apsaimniekošanu attiecībā uz R13 atkritumu reģenerācijas kodu, kas pēc fakta un būtības nav reģenerācija (kā darbība), tomēr spēkā esošo normatīvo aktu izpratnē atkritumu uzglabāšanai tiek piemērots reģenerācijas darbības kods.Priekšlikums ņemts vērā, nosakot izņēmumu koeficienta par bīstamo atkritumu apsaimniekošanu piemērošanai. Noteikts, ka koeficients netiek piemērots, ja atļauja ir izsniegta bīstamo atkritumu savākšanai šķiroto atkritumu savākšanas laukumos atbilstoši MKN 788.* + - 1. **Biedrības “Latvijas Finanšu nozares asociācija” 2020. gada 11. novembra elektroniskā pasta vēstule:**

3.1. biedrība “Latvijas Finanšu nozares asociācija” atbalsta Noteikumu projekta tālāku virzību bez komentāriem vai iebildumiem.* + - 1. **Biedrības “Latvijas Apdrošinātāju asociācija” 2020. gada 11. novembra vēstule Nr. 2020 – 41:**

4.1. papildināt ar normām, kas nodrošinātu finanšu nodrošinājuma pārrāvuma neesamību. Piemēram, noteikt termiņu, kurā pirms esoša finanšu nodrošinājuma beigām jāiesniedz apliecinājums par tā pagarinājumu vai jauns finanšu nodrošinājums uz turpmākajiem periodiem, savukārt, ja jauns nodrošinājums nav iesniegts, tad VVD nebūtu jāizsniedz atkritumu apsaimniekošanas darbībām nepieciešamā atļauja. Priekšlikums ņemts vērā, papildinot anotāciju. Noteikumu projekts jau šobrīd paredz, ka trīs nedēļas pirms finanšu nodrošinājuma termiņa beigām būs jāiesniedz VVD finanšu nodrošinājuma pagarinājumu uz nākamo periodu vai jāiesniedz jaunu finanšu nodrošinājumu, ja atkritumu apsaimniekotājs, atkritumu tirgotājs vai atkritumu apsaimniekošanas starpnieks nolemj izvēlēties citu finanšu nodrošinājuma sniedzēju. Vienlaikus Likuma 12. panta 1.2 daļa noteic, ka, lai saņemtu atļauju gan Likuma 12. panta pirmajā daļā minētajām darbībām, gan atkritumu pārstrādei vai reģenerācijai atbilstoši normatīvajiem aktiem par piesārņojumu, jāiesniedz VVD finanšu nodrošinājumu. |
| 4. | Cita informācija | Nav |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | VVD. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekts neietekmē iesaistīto institūciju funkcijas un uzdevumus.Jaunas institūcijas nav jāveido. Esošās institūcijas nav jāreorganizē. |
| 3. | Cita informācija | Nav |

Vides aizsardzības un

reģionālās attīstības ministra p.i.

Aizsardzības ministrs A. Pabriks

Gāga 67026518

Kristine.Gaga@varam.gov.lv

1. Tiešsaistē pieejams oficiālā izdevuma “Latvijas Vēstnesis” tīmekļvietnē: <https://likumi.lv/ta/id/316207-grozijumi-atkritumu-apsaimniekosanas-likuma> [↑](#footnote-ref-1)
2. Ministru kabineta 2011. gada 13. septembra noteikumi Nr. 703 “Noteikumi par atkritumu apsaimniekošanas atļaujas izsniegšanas un anulēšanas kārtību, atkritumu tirgotāju un atkritumu apsaimniekošanas starpnieku reģistrācijas un informācijas sniegšanas kārtību, kā arī par valsts nodevu un tās maksāšanas kārtību” [↑](#footnote-ref-2)
3. Ministru kabineta 2011. gada 13. decembra noteikumi Nr. 960 “Noteikumi par kārtību, kādā iepērk un realizē melno un krāsaino metālu atgriezumus un lūžņus un izsniedz licences metālu atgriezumu un lūžņu iepirkšanai Latvijā, kā arī par valsts nodevas likmi par licenci metālu atgriezumu un lūžņu iepirkšanai un valsts nodevas maksāšanas kārtību” [↑](#footnote-ref-3)
4. Pieejams tīmekļvietnē: <https://www.meteo.lv/pakalpojumi/radioaktivie-bistamie-atkritumi-un-buvnieciba-radusies-atkritumi/bistamo-atkritumu-savaksana-iepakosana-transportesana-apglabasana/maksa-par-zebrenes-bistamo-atkritumu-poligona-bistamo-atkritumu-apglab?id=3695&nid=540&cid=1032> [↑](#footnote-ref-4)
5. Pieejams tīmekļvietnē: https://www.sprk.gov.lv/content/tarifi [↑](#footnote-ref-5)
6. Dati pieejami tīmekļvietnē: <https://www.csb.gov.lv/lv/statistika/statistikas-temas/socialie-procesi/darba-samaksa/tabulas> [↑](#footnote-ref-6)